CELEX: 32018R1472
Language: lt
Date: 2018-09-28 00:00:00
Title: 2018 m. rugsėjo 28 d. Komisijos reglamentas (ES) 2018/1472, kuriuo dėl košenilio, karmino rūgšties, karminų (E 120) iš dalies keičiamas Europos Parlamento ir Tarybos reglamento (EB) Nr. 1333/2008 II priedas ir Komisijos reglamento (ES) Nr. 231/2012 priedas (Tekstas svarbus EEE.)

3.10.2018   
               
               
                  LT
               
               
                  Europos Sąjungos oficialusis leidinys
               
               
                  L 247/1
               
            
         KOMISIJOS REGLAMENTAS (ES) 2018/1472
         2018 m. rugsėjo 28 d.
         kuriuo dėl košenilio, karmino rūgšties, karminų (E 120) iš dalies keičiamas Europos Parlamento ir Tarybos reglamento (EB) Nr. 1333/2008 II priedas ir Komisijos reglamento (ES) Nr. 231/2012 priedas
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2008 m. gruodžio 16 d. Europos Parlamento ir Tarybos reglamentą (EB) Nr. 1333/2008 dėl maisto priedų (1), ypač į jo 10 straipsnio 3 dalį ir 14 straipsnį,
         kadangi:
         
                     (1)
                  
                  
                     Reglamento (EB) Nr. 1333/2008 II priede nustatytas Sąjungos maisto priedų, leidžiamų naudoti maisto produktuose, sąrašas ir jų naudojimo sąlygos;
                  
               
                     (2)
                  
                  
                     Komisijos reglamente (ES) Nr. 231/2012 (2) nustatytos Reglamento (EB) Nr. 1333/2008 II ir III prieduose išvardytų maisto priedų specifikacijos;
                  
               
                     (3)
                  
                  
                     košenilis, karmino rūgštis, karminai (E 120) yra cheminė medžiaga, kurią pagal Reglamento (EB) Nr. 1333/2008 II priedą leidžiama naudoti kaip dažiklį įvairiuose maisto produktuose;
                  
               
                     (4)
                  
                  
                     Reglamento (EB) Nr. 1333/2008 32 straipsnio 1 dalyje nustatyta, kad Europos maisto saugos tarnyba (toliau – Tarnyba) turi atlikti pakartotinį visų maisto priedų, kuriuos buvo leista naudoti Sąjungoje dar prieš 2009 m. sausio 20 d., rizikos vertinimą;
                  
               
                     (5)
                  
                  
                     tuo tikslu Komisijos reglamente (ES) Nr. 257/2010 (3) yra nustatyta maisto priedų pakartotinio vertinimo programa, pagal kurią dažiklių pakartotinis vertinimas turėjo būti baigtas iki 2015 m. gruodžio 31 d.;
                  
               
                     (6)
                  
                  
                     2015 m. lapkričio 18 d. Tarnyba pateikė mokslinę nuomonę dėl košenilio, karmino rūgšties, karminų (E 120) kaip maisto priedo pakartotinio vertinimo (4). Tarnyba padarė išvadą, kad pagal dabartinius duomenis nėra priežasčių patikslinti E 120 leidžiamos paros dozės (LPD) vertę ir kad patikslinti poveikio visoms vartotojų grupėms įverčiai yra mažesni nei LPD. Tačiau Tarnyba rekomendavo patikslinti dabartinį pavadinimą – košenilis, karmino rūgštis, karminai – tam, kad jis tiksliau atspindėtų tai, jog ši medžiaga naudojama kaip maisto priedas, ir atnaujinti specifikacijas dėl medžiagos, į kurią neatsižvelgta, procentinės dalies, maksimalios toksiškų elementų ribos ir baltymingų junginių;
                  
               
                     (7)
                  
                  
                     pagal Reglamento (EB) Nr. 1333/2008 10 straipsnio 3 dalį patvirtintų Sąjungos maisto priedų sąrašas iš dalies keičiamas Europos Parlamento ir Tarybos reglamente (EB) Nr. 1331/2008 (5) nustatyta tvarka;
                  
               
                     (8)
                  
                  
                     Reglamento (EB) Nr. 1331/2008 3 straipsnio 1 dalyje nustatyta, kad Sąjungos maisto priedų sąrašas gali būti atnaujinamas Komisijos iniciatyva arba gavus paraišką;
                  
               
                     (9)
                  
                  
                     todėl tikslinga iš dalies pakeisti Reglamento (EB) Nr. 1333/2008 II priedą ir Reglamento (ES) Nr. 231/2012 priedą;
                  
               
                     (10)
                  
                  
                     prieš pradedant taikyti pakeitimus turėtų būti skiriamas tinkamas laikotarpis, kad maisto tvarkymo subjektai galėtų laikytis naujų šiame reglamente išdėstytų reikalavimų;
                  
               
                     (11)
                  
                  
                     šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,
                  
               PRIĖMĖ ŠĮ REGLAMENTĄ:
         
            1 straipsnis
            Reglamento (EB) Nr. 1333/2008 II priede visos nuorodos į „E 120 Košenilis, karmino rūgštis, karminai“ pakeičiamos į nuorodą „E 120 Karmino rūgštis, karminai“.
         
         
            2 straipsnis
            Reglamento (ES) Nr. 231/2012 priedas iš dalies keičiamas pagal šio reglamento priedą.
         
         
            3 straipsnis
            Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
            Jis taikomas nuo 2019 m. spalio 23 d.
         
         
            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2018 m. rugsėjo 28 d.
            
               
                  Komisijos vardu
               
               
                  Pirmininkas
               
               Jean-Claude JUNCKER
            
         
         
            (1)  OL L 354, 2008 12 31, p. 16.
         
            (2)  2012 m. kovo 9 d. Komisijos reglamentas (ES) Nr. 231/2012, kuriuo nustatomos Europos Parlamento ir Tarybos reglamento (EB) Nr. 1333/2008 II ir III prieduose išvardytų maisto priedų specifikacijos (OL L 83, 2012 3 22, p. 1).
         
            (3)  2010 m. kovo 25 d. Komisijos reglamentas (ES) Nr. 257/2010, kuriuo nustatoma patvirtintų maisto priedų pakartotinio vertinimo programa pagal Europos Parlamento ir Tarybos reglamentą (EB) Nr. 1333/2008 dėl maisto priedų (OL L 80, 2010 3 26, p. 19).
         
            (4)  EFSA Journal 2015; 13(11):4288.
         
            (5)  2008 m. gruodžio 16 d. Europos Parlamento ir Tarybos reglamentas (EB) Nr. 1331/2008, nustatantis maisto priedų, fermentų ir kvapiųjų medžiagų leidimų suteikimo procedūrą (OL L 354, 2008 12 31, p. 1).
      
      
         
            PRIEDAS
            Reglamento (ES) Nr. 231/2012 priedo įrašas „E 120 Košenilis, karmino rūgštis, karminai“ pakeičiamas taip:
            
               
                           „E 120 KARMINO RŪGŠTIS, KARMINAI
                           
                        
                     
                           
                              Sinonimai
                           
                        
                        
                           Natūralus raudonasis CI Nr. 4
                        
                     
                           
                              Apibrėžtis
                           
                        
                        
                           Karmino rūgštis yra gaunama iš vandeninių, vandeninių-alkoholinių ar alkoholinių košenilio, kurį sudaro išdžiovinti moteriškosios lyties vabzdžių Dactylopius coccus Costa kūnai, ekstraktų.
                           Karminai yra karmino rūgšties aliuminio dažalai, kuriuose manoma, kad aliuminio ir karmino rūgšties molinis santykis yra lygus 1:2.
                           Dažantysis komponentas yra karmino rūgštis. Taip pat gali būti nedidelis jos aminuotos formos – 4-aminokarmino rūgšties – kiekis.
                           Parduodamuose produktuose dažantysis komponentas karmino rūgštis gali jungtis su amonio, kalcio, kalio arba natrio katijonais, su vienu katijonu arba kelių katijonų deriniu; gali būti šių katijonų perteklius. Parduodamuose produktuose taip pat gali būti baltymingos medžiagos, kurios šaltinis yra vabzdžiai.
                        
                     
                           Spalvos indeksas Nr.
                        
                        
                           75470
                        
                     
                           Einecs
                        
                        
                           Karmino rūgštis: 215-023-3; karminai: 215-724-4
                        
                     
                           Cheminis pavadinimas
                        
                        
                           7-β-D-gliukopiranozil-3,5,6,8-tetrahidroksi-1-metil-9,10-dioksoantracen-2-karboksirūgštis (karmino rūgštis); karminas yra hidratuotas šios rūgšties aliuminio jonų chelatas.
                        
                     
                           Cheminė formulė
                        
                        
                           C22H20O13 (karmino rūgštis)
                        
                     
                           Molekulinė masė
                        
                        
                           492,39 (karmino rūgštis)
                        
                     
                           Analizės duomenys
                        
                        
                           Karmino rūgšties kiekis ne mažesnis kaip 90 %; chelatuose karmino rūgšties kiekis ne mažesnis kaip 50 %.
                        
                     
                           
                              Apibūdinimas
                           
                        
                        
                           Raudona arba tamsiai raudona puri arba kieta masė, arba milteliai.
                        
                     
                           
                              Identifikavimas
                           
                        
                        
                            
                        
                     
                           Spektrometrija
                        
                        
                           Karmino rūgštis:
                           
                                        
                                    
                                    
                                       Maksimumas atitinka maždaug 518 nm, vandeninis amonio tirpalas
                                    
                                 
                                        
                                    
                                    
                                       Maksimumas atitinka maždaug 494 nm, praskiesto vandenilio chlorido tirpalas
                                    
                                 
                                        
                                    
                                    
                                       E 1 %/1 cm 139 maksimumas atitinka maždaug 494 nm, praskiesto vandenilio chlorido tirpalas
                                    
                                 4-aminokarmino rūgštis:
                           
                                        
                                    
                                    
                                       Maksimumas atitinka 535 nm, vandeninis amonio tirpalas
                                    
                                 
                                        
                                    
                                    
                                       Maksimumas atitinka 530 nm, praskiesto vandenilio chlorido tirpalas
                                    
                                 
                                        
                                    
                                    
                                       E 1 %/1 cm 260 maksimumas atitinka maždaug 535 nm, vandens amonio tirpalas, pH 9,5
                                    
                                 Parduodamuose produktuose karmino rūgštis gali būti atskirta nuo jos amino naudojant HPLC
                        
                     
                           
                              Grynumas
                           
                        
                        
                            
                        
                     
                           Tirpiklių liekanos
                        
                        
                           Etanolis:
                           Metanolis:
                        
                        
                           ne daugiau kaip 150 mg/kg
                           ne daugiau kaip 50 mg/kg
                        
                     
                           Visuminis peleningumas
                        
                        
                           Karmino rūgštis:
                           Karminas:
                        
                        
                           ne daugiau kaip 5 %
                           ne daugiau kaip 12 %
                        
                     
                           Baltymai (N × 6,25)
                        
                        
                           Karmino rūgštis:
                           Karminas:
                        
                        
                           ne daugiau kaip 2,2 %
                           ne daugiau kaip 25 %
                        
                     
                           4-aminokarmino rūgštis
                        
                        
                           Ne daugiau kaip 3 %, palyginti su karmino rūgštimi
                        
                     
                           Praskiestame amoniake netirpi medžiaga
                        
                        
                           Karminas: ne daugiau kaip 1 %
                        
                     
                           Arsenas
                        
                        
                           Ne daugiau kaip 1 mg/kg
                        
                     
                           Švinas
                        
                        
                           Ne daugiau kaip 1,5 mg/kg
                        
                     
                           Gyvsidabris
                        
                        
                           Ne daugiau kaip 0,5 mg/kg
                        
                     
                           Kadmis
                        
                        
                           Ne daugiau kaip 0,1 mg/kg
                        
                     
                           
                              Mikrobiologiniai kriterijai:
                           
                        
                        
                            
                        
                     
                           
                              Salmonella spp.
                        
                        
                           Neaptinkama 10 g
                        
                     
                  
                     Gali būti naudojami šio dažiklio aliuminio dažalai.
                  “